BANJALUKA - U Banjaluci se u ljetnjim mjesecima, u toku jednog dana, obavi više od 20 vjenčanja pred gradskim matičarima, podaci su banjalučkog Odjeljenja za opštu upravu.

Napominju da je dinamika zaključenja brakova najveća u ljetnjim mjesecima.

Kada je u pitanju prva polovina ove godine, pred gradskim matičarima zaključeno je 270 brakova, od kojih 233 u prostoru Muzeja savremene umjetnosti u Banjaluci. U mjesnim kancelarijama, u istom periodu, zaključeno je 129 brakova.

Iz Odjeljenja za opštu upravu navode da se mnogo veći broj vjenčanja pred gradskim matičarima obavlja u gradskoj sali za vjenčanja, nego u svadbenim salonima.

"O tome najbolje govori podatak da je u 2018. godini zaključeno ukupno 709 vjenčanja pred matičarima za uže područje grada, od čega je 607 obavljeno u prostoru Muzeja savremene umjetnosti", kažu u nadležnom odjeljenju i dodaju da je, u istom periodu, u mjesnim kancelarijama Grada Banjaluke zaključen 381 brak.

Gradska sala za vjenčanja u Muzeju savremene umjetnosti je u potpunosti renovirana, nabavljen je novi namještaj i postavljena pozadina za vjenčanja s motivom grada.

"Gradska sala za vjenčanja u Muzeju savremene umjetnosti, u potpuno novom ruhu, od ove subote dočekuje mladence. U mnogo ljepšem i prijatnijem ambijentu, budući supružnici će izgovarati „sudbonosno da“, a i gradski matičari će imati mnogo bolje uslove za obavljanje čina vjenčanja", navode u Gradskoj upravi.